
1. Turneul premierului britanic, Tony Blair, în Orientul Mijlociu

 

Premierul britanic Tony Blair a sosit, la 30 octombrie a.c., în Siria, prima etapă a unui turneu în Orientul Mijlociu consacrat luptei antiteroriste şi procesului de pace israeliano-arab. Turneul premierului britanic în regiune se înscrie în cadrul eforturilor diplomatice ale comunităţii internaţionale vizând ralierea statelor arabe şi islamice la coaliţia mondială antiteroristă condusă de SUA, diminuarea îngrijorării lumii islamice în legătură cu campania militară americană din Afganistan şi încercarea de a provoca reluarea negocierilor de pace israeliano-palestiniene. 

Vizita premierului britanic în Siria este considerată de către observatorii politici ca fiind istorică, fiind prima vizită a unui şef al guvernului de la Londra efectuată în Siria în ultimii 30 de ani.

Un purtător de cuvânt al oficialităţilor britanice a subliniat, la Londra, că Siria “a denunţat cu fermitate atentatele din 11 septembrie” din Statele Unite, apreciind că aceste evenimente “au schimbat maniera de abordare a problemelor”. “În ceea ce priveşte Siria, este vorba despre o evoluţie importantă”, a adăugat purtătorul de cuvânt, subliniind că “obiectivul este de a vedea în ce manieră se poate vorbi de o întrajutorare”.

Pe parcursul întâlnirii cu premierul britanic, preşedintele sirian Bashar al-Assad a pledat pentru o “cooperare internaţională împotriva terorismului” şi a anunţat că există “mai multe puncte de convergenţă” cu premierul britanic Tony Blair în privinţa acestei chestiuni.

“Lupta împotriva terorismului necesită o acţiune internaţională. Nu numai o singură parte trebuie să întreprindă această acţiune”, a declarat preşedintele sirian în cursul conferinţei de presă comune. “Am discutat despre chestiunea terorismului, despre procesul de pace. Au fost între noi mai multe puncte de convergenţă”, a afirmat preşedintele Bashar al-Assad, reamintind condamnarea de principiu a Siriei a atentatelor din 11 septembrie din Statele Unite.

A doua etapă a turneului premierului britanic în Orientul Mijlociu a constituit-o Arabia Saudită. 

Tony Blair a fost primit la Riad de regele saudit Fahd Ibn Abdul Aziz Al Saud şi a avut întrevederi separate cu prinţul moştenitor Abdullah ben Abdul Aziz Al Saud şi cu membri ai Consiliului Consultativ, “Shura” - instanţă parlamentară fără prerogative legislative. 

În Iordania, premierul britanic, Tony Blair, a avut, la 1 noiembrie a.c., la Amman, întrevederi cu Regele Abdallah al II-lea pe tema Orientului Mijlociu şi a luptei contra terorismului.

Un reprezentant al Palatului regal din Amman a declarat că întâlnirea s-a axat pe eforturile vizând “relansarea procesului de pace israeliano-palestinian, începând cu oprirea violenţelor şi ridicarea blocadei israeliene impuse poporului palestinian, precum şi campania antiteroristă lansată după atentatele din 11 septembrie din SUA”.

Regele Iordaniei a subliniat, în cursul întrevederii, necesitatea creării unui stat palestinian.

La încheierea convorbirilor avute cu regele iordanian Abdullah al II-lea premierul Tony Blair a afirmat că şefi de stat şi de guvern din regiune, consideră că “poziţiile moderate trebuie să adopte o strategie clară împotriva extremismului care deturnează preceptele Islamului”.

“Atacarea Irakului în cadrul războiului împotriva terorismului ar reprezenta o ”lovitură serioasă” adusă coaliţiei, în condiţiile în care nu există dovezi ale unei legături între această ţară şi atentatele din 11 septembrie”, a declarat Regele Iordaniei. ”Nu există probe în legătură cu responsabilitatea Irakului în atentatele din 11 septembrie” din Statele Unite, a subliniat acesta, adăugând că ”atacarea Irakului ar însemna o lovitură serioasă adusă coaliţiei internaţionale şi ar prejudicia eforturile internaţionale în lupta împotriva terorismului”. 

Suveranul haşemit a salutat sprijinul declarat al preşedintelui american George W. Bush în privinţa creării unui stat palestinian. ”Trebuie acţionat cât mai repede în sensul creării unui stat palestinian deoarece orice întârziere reprezintă o prelungire a conflictului şi a tensiunilor”. ”În contextul atentatelor din 11 septembrie şi al consecinţelor acestor acţiuni, Statele Unite şi comunitatea internaţională trebuie să găsească rapid o soluţie echitabilă în scopul rezolvării problemei palestiniene”, a spus Regele Iordaniei.

Ultima etapă a turneului din Orientul Mijlociu a constituit-o întâlnirea din Israel, care a avut loc la 1 noiembrie a.c., între premierul britanic, omologul său israelian şi preşedintele Autorităţii Naţionale Palestiniene, discuţiile axându-se pe identificarea modalităţilor ce ar putea conduce la oprirea violenţelor izbucnite în urmă cu peste un an, în teritoriile palestiniene. 

Premierul britanic, Tony Blair, a solicitat Israelului şi primului ministru, Ariel Sharon, să adopte măsuri pentru asigurarea propriei securităţi în conformitate cu legislaţia internaţională. “Considerăm că orice măsură privind securitatea Israelului trebuie luată în conformitate cu legislaţia internaţională”, a declarat şeful guvernului britanic, subliniind totodată că înţelege “presiunea la care este supus premierul Ariel Sharon”, precum şi “poziţia poporului israelian care şi-a văzut concetăţenii ucişi în acţiuni teroriste”. 

La rândul său, premierul israelian a declarat că Israelul nu va accepta “nici un compromis” privind securitatea sa, chiar dacă este gata să facă “concesii dureroase în favoarea palestinienilor”, pentru a se ajunge la pace în regiune. Totodată, acesta a anunţat crearea unei echipe de negociatori, cu participarea ministrului de externe, Shimon Peres, pentru a examina modalităţile de încetare a focului, în perspectiva reluarii negocierilor de pace Israel-Autoritatea Naţională Palestiniană. 

“Conform voinţei noastre de pace, am creat o echipă de negocieri care îl include şi pe Shimon Peres”, a declarat şeful guvernului israelian, subliniind că aceste negocieri ar putea demara după “oprirea totală a terorismului în regiune”. 

În cadrul unei conferinţe de presă comune cu preşedintele ANP, Yasser Arafat, Tony Blair a apreciat că singura modalitate de creare a unui stat palestinian este oprirea violenţelor în teritoriile palestiniene şi reluarea dialogului de pace Israel - Autoritatea Naţională Paliestiniană. “Când vărsările de sânge se vor opri, Israelul va fi tot aici şi un stat palestinian va vedea lumina zilei”, adăugând că “singura modalitate ca procesul de pace să intre pe făgaşul său normal este oprirea tuturor formelor de violenţă”. 

*

În cursul zilei de 1 noiembrie a.c., preşedintele Consiliului legislativ palestinian, Ahmed Qorei, a propus proclamarea “imediată” a unui stat palestinian, apreciind că există o conjunctură internaţională favorabilă în acest sens. 

La rândul său, secretarul general al Ligii Arabe, Amr Moussa, a avertizat, la 4 noiembrie a.c., asupra unei posibile “escrocherii politice”, în cazul unei relansări a procesului de pace care nu ar avea drept scop crearea unui stat palestinian.

“Avertizăm asupra unei escrocherii politice ale cărei victime ar fi arabii, în cazul lansării unui proces de pace, cu conţinut şi obiective necunoscute”, a afirmat A. Moussa. “Un proces de pace trebuie să aibă un conţinut, iar obiectivul său trebuie să fie crearea unui stat palestinian”, a mai precizat el.

“Nu vom fi înşelaţi şi a doua oară”, a afirmat A. Moussa, referindu-se la acordurile de la Oslo, încheiate în 1993 între Israel şi palestinieni, care nu au dus la o reglementare a conflictului. “Nu vom aştepta alţi zece ani; numai declaraţiile nu sunt suficiente - trebuie aplicate pe teren”, a adăugat el. 

2. Declaraţii ale preşedintelui egiptean, Hosni Mubarak, privind procesul de pace din Orientul Mijlociu 

 

“Primul-ministru israelian Ariel Sharon va crea o nouă generaţie de terorişti, dacă luăm în calcul politica de distrugere şi violenţă pe care o duce împotriva palestinienilor”, a declarat preşedintele egiptean într-un interviu publicat, în data de 1 noiembrie a.c., de cotidianul spaniol “El Pais”, adăugând că, “având în vedere politica faţă de palestinieni, guvernarea israeliană e pe cale să fabrice o generaţie de terorişti care vor fi foarte greu de oprit pe viitor”.

“Distrugeri, băi de sânge, asasinate şi violenţe peste tot, aceasta este singura politică pe care Ariel Sharon o practică din momentul instalării la putere. În condiţiile în care mor zilnic palestinieni şi israelieni nevinovaţi, A. Sharon ar trebui să înţeleagă că politica sa va duce Israelul, mai degrabă, pe o cale foarte periculoasă, decât să îi asigure securitatea”, a adăugat H. Mubarak.

”Problema palestiniană este o sursă de teroare. Populaţia e obligată să vadă în fiecare zi imaginile copiilor palestinieni ce sunt sortiţi pieirii”, a mai declarat preşedintele egiptean.

Acesta a apreciat că trebuie luată în calcul problema locurilor sfinte musulmane din Ierusalim, afirmând că ”musulmanii se pot lupta secole întregi, dar nimeni din lumea arabă sau musulmană nu va accepta ca aceste locuri să rămână sub autoritate israeliană”.

”Dorim crearea unui stat palestinian şi credem că Israelul are dreptul să existe în interiorul frontierelor sale” (…) ”Pacea este singura modalitate de a asigura stabilitatea în Orientul Mijlociu, dar este necesară o soluţie justă pentru rezolvarea problemei palestiniene”, a adăugat preşedintele Egiptului.

H. Mubarak a cerut Statelor Unite şi Uniunii Europene să facă presiuni pe lângă Israel, prin diferite mijloace, pentru a-i forţa pe reprezentanţii săi să se aşeze alături de palestinieni la masa negocierilor, deoarece situaţia actuală “trebuie soluţionată cât mai repede”.

Preşedintele egiptean a reafirmat necesitatea organizării unei conferinţe internaţionale privind terorismul care să implice toate statele lumii şi să definească normele comune de acţiune împotriva grupurilor teroriste.

”Trebuie să adoptăm o convenţie internaţională riguroasă care să definească regulile de luptă împotriva organizaţiilor teroriste. Teroriştii nu ar trebui să beneficieze de azil politic. Aceştia ar trebui aduşi imediat în faţa tribunalelor, iar datoria noastră e aceea de a stopa operaţiunile financiare ale acestor persoane”, a declarat Hosni Mubarak.

3. Situaţia din Afganistan 

 

O parte a analiştilor politici internaţionali apreciază că Statele Unite, intrate la 5 noiembrie a.c., în cea de-a cincea săptămână de bombardamente în Afganistan, nu au reuşit să obţină un rezultat major prin ofensiva militară declanşată asupra acestui stat şi care să contureze vreo soluţie pe termen scurt a războiului împotriva talibanilor.

Analiştii au constatat că raidurile zilnice ale celei mai puternice armate din lume nu a clintit în nici un fel hotărârea regimului de la Kabul. Ossama bin Laden, principal suspect în ancheta asupra atentatelor din 11 septembrie, a lansat, la 3 noiembrie a.c., un nou atac verbal la adresa Statelor Unite, invocând declanşarea unui “război sfânt” împotriva acestora.

Într-un moment în care sprijinul internaţional pentru campania americană slăbeşte, iar strategia aleasă de SUA este pusă sub semnul întrebării, preşedintele George W. Bush va avea din nou o serie de întâlniri cu mai mulţi lideri europeni - printre care se numără preşedintele francez, Jacques Chirac, şi premierul britanic, Tony Blair şi va susţine primul său discurs în faţa Adunării Generale a ONU. 

Dacă hotărârea Statelor Unite pare la fel de neclintită ca şi a talibanilor - ambele părţi anunţând recent că nu vor întrerupe lupta în timpul Ramadanului - observatorii apreciază că absenţa succeselor şi venirea iernii în Afganistan sunt argumente în defavoarea SUA.

Propagandei talibanilor, care denunţă atacurile asupra poporului afgan, administraţia americană îi răspunde afirmând că raidurile, îndreptate asupra unor ţinte militare, au distrus în mare parte infrastructura, în special cea de comunicaţii. “Talibanii sunt slăbiţi în mod substanţial acum”, afirmă secretarul american al Apărării, Donald Rumsfeld, aflat într-un turneu în regiune.

Dacă infrastructurile au fost grav avariate, bombardamentele asupra unor obiective civile - rareori recunoscute de Pentagon, dar numeroase în ultimele două săptămâni - afectează credibilitatea Statelor Unite şi pun în pericol şi sprijinul acordat de lumea musulmană.

Extrem de discreţi în privinţa operaţiunilor lor militare, oficialii americani par a ezita în ceea ce priveşte alegerea strategiei, creând abia după trei săptămâni de război centre permanente de informare.

Aviaţia şi-a intensificat raidurile, dar fără nici un rezultat vizibil. După ce atacurile au fost limitate o vreme la linia frontului dintre talibani şi opoziţie, forţele americane au decis să extindă aria, pentru a favoriza înaintarea opoziţiei către oraşul Mazar-i-Sharif.

În paralel cu campania aeriană, Statele Unite folosesc şi comandouri ale forţelor speciale, pentru operaţiuni pe teritoriul afgan. Despre aceste misiuni există puţine informaţii, dar este clar că ele au drept scop încercuirea lui Ossama bin Laden şi a mollahului Omar, liderul suprem al talibanilor.

Inamicul public numărul unu al Statelor Unite “este prudent, aşa cum sunt toţi liderii din Al-Qaida”, afirmă Donald Rumsfeld. “Ei petrec mult timp în peşteri şi în tunele şi se mută deseori”, a adăugat el.

Venirea iernii nu va uşura prinderea liderilor Al-Qaida. Chiar dacă forţele americane vor deţine în continuare supremaţia aeriană, avantajul cunoaşterii terenului va aparţine talibanilor. Iar întărirea dispozitivului american în regiune, prin aducerea de avioane şi mijloace de spionaj suplimentare, riscă să fie insuficientă.

Mai mulţi senatori republicani au cerut o angajare mai clară a trupelor terestre în Afganistan, dar apelul lor a rămas, până acum, fără răspuns.

*

Purtătorul de cuvânt al ONU la Islamabad, Stephanie Bunker, a anunţat în cursul zilei de 2 noiembrie a.c., că talibanii au preluat, în cursul aceleiaşi zile, la Kandahar, controlul asupra majorităţii sediilor şi vehiculelor aparţinând Naţiunilor Unite. Aceasta a declarat că “talibanii şi alte elemente înarmate nu au îndepărtat însă însemnele de identificare a ONU de pe clădiri şi maşini, iar drapelele Naţiunilor Unite sunt încă arborate pe sediile ocupate”.

S. Bunker nu a fost în măsură să precizeze în ce scopuri sunt folosite sediile în care se află echipamente de transmisiuni, precum şi material umanitar pentru proiectele ONU. 

Stephanie Bunker a mai declarat că, în privinţa securităţii, situaţia din Afganistan se deteriorează permanent. “La 31 octombrie, un grup de persoane înarmate a ocupat sediul de la Kabul al unei organizaţii neguvernamentale”, a adăugat ea.

Angajaţii expatriaţi ai agenţiilor umanitare au fost obligaţi să părăsească Afganistanul la o săptămână după atentatele din 11 septembrie din Statele Unite, iar Naţiunile Unite încearcă să îşi continue activitatea cu ajutorul personalului local. 

 

4. Campania împotriva terorismului internaţional

 

Secretarul de stat american, Colin Powell, a declarat, la 30 octombrie a.c., că are încredere în soliditatea pe termen lung a coaliţiei antiteroriste formate în urma atentatelor comise împotriva Statelor Unite.

“Cred că această coaliţie va rămâne intactă deoarece scopul constituirii sale este campania împotriva terorismului, nu doar atacurile militare în Afganistan”, a declarat C. Powell.

Lupta internaţională pe termen lung împotriva reţelelor de tipul celei considerată responsabilă pentru atentatele din 11 septembrie, Al-Qaida, ”este liantul care ne ţine împreună”, a declarat oficialul american.

Secretarul de stat american a mai declarat, totodată, că războiul împotriva terorismului este o chestiune de “răbdare”. “După trei săptămâni de la declanşarea ofensivei militare în Afganistan, am atins câteva obiective, dar populaţia nu trebuie să aştepte un rezultat imediat, deoarece acestă operaţiune necesită timp”, a afirmat şeful diplomaţiei americane. ”Cheia rezolvării acestui conflict este răbdarea şi trebuie să luptăm până când ne vom atinge toate obiectivele”, a declarat Colin Powell.

Acesta a răspuns criticilor privind lipsa aparentă a progreselor în operaţiunile militare şi în acţiunea de distrugere a reţelei teroriste Al-Qaida, considerată responsabilă pentru atentatele din SUA. “În timpul oricărei crize, există o perioadă în care oamenii se întreabă de ce nu s-a terminat, pentru ca mai târziu să fie nevoie să le reaminteşti că operaţiunea s-a terminat definitiv”, a afirmat C. Powell.

Secretarul de stat american a declarat că raidurile aeriene au produs “pagube considerabile infrastructurilor militare ale talibanilor şi reţelei Al-Qaida, prin distrugerea avioanelor, a pistelor, a sistemelor de apărare antiaeriene şi a centrelor de conducere din Afganistan”.

Acesta a recunoscut că perioada de post din timpul Ramadanului, care va începe la jumătatea lunii noiembrie a.c., va constitui un aspect sensibil în ceea ce priveşte opinia publică musulmană. C. Powell a declarat că este posibil ca operaţiunile militare să continue şi în această perioadă. ”Suntem conştienţi de semnificaţia acestei perioade, dar, în acelaşi timp, trebuie să păstrăm spiritul misiunii pe care o avem de îndeplinit”, a declarat oficialul american, subliniind faptul că ”Ramadanul nu a împiedicat Al-Qaida să pregătească atentate şi nu a pus capăt, în trecut, conflictelor între ţările musulmane”.

El a declarat că o continuare a operaţiunilor nu va ameninţa soliditatea ”coaliţiei antiteroriste” internaţionale din jurul SUA după atentatele din 11 septembrie. “Vom rămâne împreună, deoarece această coaliţie nu s-a constituit doar pentru războiul din Afganistan, ci pentru a conduce o campanie împotriva terorismului”.

Întrebat despre viitorul ”post-taliban” al Afganistanului, C. Powell şi-a reafirmat dorinţa ca o forţă de pace să sprijine instaurarea viitorului Guvern, declarând că forma acestei forţe va fi decisă după constituirea noii puteri în Afganistan.

Potrivit infomaţiilor oferite de secretarul de stat american, au fost luate în calcul trei posibilităţi: “căştile albastre” ale ONU, forţe furnizate de ţări voluntare sau o forţă alcătuită din reprezentanţi ai afganilor.

C. Powell a declarat că instituirea unor asemenea forţe se va face “după stabilirea formei administraţiei civile şi a aranjamentelor tranzitorii” care vor urma îndepărtării de la putere a regimului taliban, lăsând să se înţeleagă că viitoarea putere din Afganistan ar putea decide singură natura forţelor de pace.

C. Powell şi-a exprimat speranţa că ONU va juca un rol important în sprijinirea instalării viitorului guvern din Afganistan, deoarece Naţiunile Unite au mai realizat cu succes, în trecut, astfel de misiuni. ”Cred că există, în trecut, exemple care demonstrază capacitatea Naţiunilor Unite de a gestiona astfel de situaţii”, a declarat secretarul de stat american, dar nu a putut afirma că o viitoare misiune se va realiza în conformitate cu exemplele din Cambodgia sau din Timorul oriental.

C. Powell a afirmat că, din punctul de vedere al SUA, situaţia post-talibani va necesita o soluţie ”care să vină chiar din interiorul diferitelor componente ale societăţii afgane”. “Noi putem să îi ajutăm, să îi sprijinim, dar instaurarea unui nou regim necesită timp”, a recunoscut oficialul american.

Purtătorul de cuvânt al Departamentului de Stat, Richard Boucher, a prezentat, la 30 octombrie a.c., progresele înregistrate în lupta internaţională antiteroristă, declanşată în urma atentatelor.

“Aproximativ 150 de state au acceptat să lupte împotriva persoanelor sau grupurilor despre care se presupune că întreprind acţiuni teroriste”, a declarat Richard Boucher. “Peste 50 de ţări au acordat Statelor Unite drept de survol şi au permis aparatelor angajate în operaţiunile militare din Afganistan să aterizeze pe teritoriul lor”. “Sute de presupuşi terorişti şi persoane care au legătură cu reţelele teroriste au fost arestate în peste 40 de ţări, în timp ce peste 100 de state au acceptat să ofere Statelor Unite informaţii privind reţelele teroriste”, a adăugat acesta.

Richard Boucher nu a oferit detalii în legătură cu aceste ţări, afirmând că fiecare stat va decide dacă îşi va face publice sau nu acţiunile întreprinse în acest sens.

*

“Statele Unite au realizat unele planuri pentru diferite tipuri de acţiuni în Somalia, în cadrul campaniei împotriva terorismului”, au precizat mai mulţi diplomaţi occidentali la Nairobi.

“Militarii americani au studiat mai multe programe de acţiune, care includ eventualitatea unei intervenţii la sol. Dar elaborarea planurilor nu înseamnă neapărat şi punerea lor în practică”, au subliniat aceste surse. 

Pe de altă parte, surse din cadrul administraţiei americane au declarat că Somalia “este considerată unul dintre cele mai probabile locuri de refugiu pentru Ossama bin Laden în cazul în care acesta a fugit din Afganistan”. Conform acestor surse, alte state ca Irak, Filipine şi Indonezia se află, de asemenea, în atenţia serviciilor americane, dar “cercetările privind Somalia par mai avansate”. 

Există “o gamă largă de opţiuni” în lupta împotriva terorismului şi Somalia este vizată, au declarat câţiva diplomaţi americani. “Se vorbeşte despre Somalia de la început, dar presiunile din partea SUA au crescut mai ales în ultimele săptămâni”, subliniază unul dintre diplomaţii citaţi.

Eventualitatea operaţiunilor americane în Somalia a fost menţionată aproape imediat după atentatele teroriste din 11 septembrie. Ţinta desemnată este Al-Ittihad al-Islamiya, o grupare fundamentalistă somaleză bănuită de autorităţile americane că ar avea legături cu reţeaua Al Qaida a teroristului Ossama bin Laden.

Statele Unite au “început să urmărească îndeaproape diferitele activităţi ale Al-Ittihad în Somalia”, a precizat un diplomat american la Nairobi. Ancheta nu se limitează la domeniul terorismului “pentru că gruparea participă, de exemplu, la pregătiri medicale sau la antrenamentele poliţiei”, a subliniat acesta.

Al-Qaida l-a sprijinit, în 1993, pe Mohammed Aidid, un lider paramilitar responsabil de uciderea, în acel an, a 18 soldaţi americani, membri ai forţelor de pace ONU în Somalia. Această ţară este, de asemenea, bănuită că a servit drept bază de pregătire a atentatelor din 1998, de la ambasadele americane din Kenya şi Tanzania, care s-au soldat cu 224 morţi.

Organizaţiile neguvernamentale încearcă să afle intenţiile SUA pentru a avea timp să evacueze personalul din Somalia. Este cazul organizaţiei “Medecins Sans Frontieres”, care aminteşte faptul că “în 1998, Statele Unite au avertizat cu 12 ore înainte de a ataca Afganistanul şi Sudanul, în replică la atentatele de la Nairobi şi Dar-es-Salaam”.

La Nairobi, preşedintele kenyan, Daniel Arap Moi, a lansat un apel foarte puternic, la 5 octombrie a.c., cerând guvernului de tranziţie şi liderilor militari somalezi reuniţi să negocieze “reconcilierea naţională”, a adăugat un alt observator occidental. Potrivit acestuia, mesajul era în esenţă: “faceţi pace acum sau riscaţi să plătiţi foarte scump”.

“Una dintre opţiunile Statelor Unite ar putea fi trimiterea trupelor altor state în Somalia: armata etiopiană, de exemplu, care a intervenit deja în Somalia pentru a ataca grupările teroriste care au organizat atentatele de la Addis Abeba”, a precizat un expert în politica africană de la Nairobi, adăugând că cele mai importante acuzaţii la adresa legăturilor dintre gruparea somaleză şi bin Laden au fost formulate de autorităţile kenyene. “Un mandat american pentru intervenţia militară în Somalia ar permite Etiopiei să îşi impună influenţa asupra acestui vecin, pe care îl consideră deranjant”, a mai spus acesta.

*

Opinia publică europeană este din ce în ce mai sceptică în privinţa continuării operaţiunilor militare în Afganistan, contrastând net cu susţinerea pe care o acordă americanii modului de acţiune al Guvernului Statelor Unite.

Ultimele sondaje de opinie privind operaţiunile militare desfăşurate în Afganistan relevă faptul că, în timp ce aproape nouă americani din zece se declară în favoarea bombardamentelor, numărul britanicilor care sunt de acord cu atacurile a scăzut în ultimele 15 zile cu 12%, majoritatea pronunţându-se, în prezent, pentru o pauză.

Potrivit rezultatelor sondajelor, doar 62% dintre britanici mai susţin bombardamentele, faţă de 74% în urmă cu două săptămâni. În favoarea unei întreruperi a raidurilor din raţiuni umanitare s-au pronunţat 54% dintre cei chestionaţi, în timp ce doar 29% se opun cu fermitate oricărei suspendări a atacurilor.

Politica dusă de guvernul britanic, care s-a angajat, alături de Statele Unite, în operaţiunile militare, a fost, de asemenea, criticată atât de politicieni cât şi de analişti, care au pus sub semnul îndoielii eficacitatea atacurilor aeriene.

Şi în Franţa opinia publică este sceptică. În ultimele două săptămâni, procentul francezilor care susţin operaţiunile militare în Afganistan a scăzut de la 66% la 51%, în timp ce procentul celor care dezaprobă atacurile a ajuns la 36%.

Situaţia este identică şi în Germania, 69% dintre germani dorind încetarea bombardamentelor pentru a permite distribuirea ajutorului umanitar populaţiei afgane. Cu o săptămână în urmă, 51% dintre persoanele intervievate considerau că bombardamentele erau ”justificate” atât timp cât Ossama bin Laden, bănuit de organizarea atentatelor din 11 septembrie, nu a fost arestat.

În Grecia, opinia publică a fost de la început defavorabilă unei intervenţii americane, la declanşarea atacurilor 57,3% dintre greci considerând că acestea sunt “nedrepte”, faţă de numai 26,4%, care se pronunţaseră pentru.

Opinia publică spaniolă se arată din ce în ce mai critică şi, potrivit poliţiei, 25.000 de persoane au participat la manifestaţii de protest organizate la Madrid şi la Barcelona, în cursul ultimei săptămâni.

La Roma sunt programate pentru data de 10 noiembrie a.c. două manifestaţii. Una dintre acestea este organizată de militanţi anti-mondializare, în semn de protest faţă de bombardamente, iar cealaltă aparţine coaliţiei de dreapta a şefului Guvernului italian, Silvio Berlusconi şi va avea ca scop susţinerea acţiunilor americane din Afganistan.

Şi la Paris sunt anunţate pentru data de 17 noiembrie, manifestaţii pe tema operaţiunilor americane.

Tradiţionalul marş pacifist care a avut loc la jumătatea lunii octombrie, la Assisi, în centrul Italiei, a cunoscut un succes fără precedent, reunind între 100.000 şi 200.000 de participanţi.

Fostul preşedinte al Portugaliei, Mario Soares, în prezent deputat european din partea Partidului Socialist, a cerut cu fermitate încetarea bombardamentelor asupra Afganistanului. “Mă îndoiesc că vor duce la ceva”, a considerat acesta. ”Suntem în pragul unei catastrofe umanitare şi milioane de persoane vor muri de foame”, a adăugat el.

 

5. Reuniunea miniştrilor de externe din statele arabe

 

În perioada 3-4 noiembrie a.c., la Damasc a avut loc reuniunea miniştrilor de externe din 10 state arabe. 

Participanţii la reuniune şi-au reafirmat refuzul ca atacurile americane din Afganistan să se extindă şi să vizeze vreunul dintre statele arabe, a declarat şeful diplomaţiei iordaniene, Abdel Ilah Khatib, la încheierea reuniunii. “Am afirmat încă o dată refuzul ca statele arabe să fie vizate de atacuri”, a declarat ministrul iordanian de externe în cadrul unei conferinţe de presă care a avut loc în prezenţa secretarului general al Ligii Arabe, Amr Moussa. 

La rândul său, Amr Moussa a apreciat că este “imposibil ca arabii să se alăture unei coaliţii antiteroriste care ar viza un stat arab. Este o poziţie de neclintit”. Dacă o ţară arabă ar fi atacată “aceasta ar fi o exploatare, în favoarea Israelului, a situaţiei create după atentatele comise la 11 septembrie în SUA”, a mai spus acesta. 

Şefii diplomaţiilor din Siria, Egipt, Arabia Saudită, Liban, Tunisia, Maroc, Iordania, Yemen, Bahrein şi din Autoritatea Naţională Plaestiniană au examinat, la Damasc, repercusiunile atentatelor teroriste comise pe 11 septembrie în SUA şi ale campaniei militare americane din Afganistan asupra situaţiei din Orientul Mijlociu. 

Ministrul sirian de externe, Faruk Al-Sharaa, a calificat, în cadrul reuniunii drept “jenant” faptul că palestinienii şi libanezii, care luptă împotriva ocupatiei israeliene, sunt acuzaţi de terorism. 

“Suntem cel mai bine în măsură să determinăm existenţa terorismului în ţara noastră şi este jenant că o ţară acuză de terorism palestinienii şi libanezii în timp ce Israelul reprimă palestinienii”, a declarat şeful executivului de la Damasc. “Nici o ţară nu are dreptul să lanseze acuzaţii de terorism la adresa altei ţări fără a aduce dovezi concrete”, a precizat ministrul de externe sirian, făcând o aluzie directă la SUA care publică anual liste cu state care susţin terorismul, între care figurează şi Siria. 

Marea Britanie şi SUA au decis recent să îngheţe conturile a 25 de organizaţii considerate drept teroriste, între care se află Frontul Popular pentru Eliberarea Palestinei (FPLP) şi Hezbollah (mişcare şiită libaneză proiraniană). 

 

6. Consultări preliminare privind cooperarea dintre Rusia şi Marea Britanie 

 

Ministrul britanic al Afacerilor Externe, Jack Straw, a declarat, la 31 octombrie a.c, la Moscova, că Occidentul este gata să propună Rusiei un nou parteneriat de securitate, ”bazat pe încredere”, ca urmare a sprijinului acordat de Rusia în combaterea terorismului.

Ministrul britanic de externe a avut întâlniri cu omologul său rus, Igor Ivanov, iar ulterior, cu liderii grupărilor politice din Duma de Stat.

Acesta şi-a exprimat speranţa că Occidentul va construi noi relaţii cu Rusia, care a acordat un sprijin crucial operaţiunilor din Afganistan. “Aceste relaţii se bazau, anterior, pe echilibrul forţelor, de acum înainte ele trebuie să fie bazate pe încredere”, a declarat Jack Straw.

Ministrul rus de externe, Igor Ivanov, a declarat în cursul întrevederii, referindu-se la viitorul relaţiilor dintre Marea Britanie şi Rusia: ”Interesele noastre comune sunt mai importante, în acest moment, decât divergenţele noastre”, adăugând că “Rusia şi statele occidentale au acum ocazia să schimbe lumea”.

Cei doi miniştri de externe au discutat, de asemenea, despre viitorul guvern afgan. Autorităţile ruse şi-au exprimat, în repetate rânduri, dezacordul faţă de eventuala includere a talibanilor “moderaţi” în viitoarea echipă guvernamentală, în timp ce americanii nu au exclus această posibilitate.

”Nu am folosit expresia talibani moderaţi, am recurs la o altă diferenţiere între talibanii duri sau fanatici şi cei care se mulţumesc să-i susţină şi care fac parte din etnia paştună, majoritară în Afganistan”, a precizat diplomatul britanic.

La rândul său, Igor Ivanov a declarat că este de acord cu Jack Straw ”în privinţa faptului că paştunii trebuie să joace un rol în viitorul guvern”.

Analizând acţiunile militare din Afganistan, ministrul britanic a apărat acţiunea militară a SUA, considerând-o “proporţională” şi a dat asigurări că ea va oferi “recompense în timp”. “Nu am crezut niciodată că putem avea succes militar în doar patru săptămâni”, a mărturisit J. Straw.

Cu aceeaşi ocazie, Jack Straw a subliniat că extinderea Alianţei Atlanticului de Nord nu constituie “o ameninţare” pentru Rusia.

”Perspectiva îndepărtată a unei eventuale aderări a Rusiei la NATO merită să fie luată în discuţie, la fel ca şi crearea unor noi structuri pentru asigurarea securităţii internaţionale”, a declarat ministrul britanic, care a mai afirmat că nu are “îndoieli” că există legături între extremiştii ceceni şi Ossama bin Laden. “Aceste legături trebuie distruse”, a adăugat J. Straw.

În cursul întrevederii, Rusia a recunoscut parţial faptul că tratatul antirachetă ABM din 1972 este “o relicvă a războiului rece”. “ABM este o componentă importantă, dar nu unică a stabilităţii strategice”, a declarat S. Ivanov. “Ni s-a spus de multe ori, în trecut, că ABM este o relicvă a războiului rece. Parţial, repet - parţial, sunt de acord cu acest lucru. Dar toate acordurile ruso-americane sunt, într-o oarecare măsură, relicve ale războiului rece”, a adăugat el.

 

7. Măsuri privind întărirea sistemelor de securitate preconizate de unele state membre UE

 

În cadrul recentului summit de la Gand al şefilor de stat şi de guvern din ţările membre ale UE (19 octombrie a.c.) a fost adoptat un pachet conţinând 79 de măsuri privind combaterea terorismului. Primul ministru al Belgiei, ţară care asigură conducerea semestrială a UE, a declarat că “obiectivul acestuia este acela de a conferi activităţii antiteroriste pe care o desfăşoară membrii UE un caracter ceva mai profilactic, mai coordonat şi mai eficient”.

Programul a fost discutat în prealabil în cadrul ministerelor de finanţe, de justiţie şi de transport ale ţărilor Uniunii Europene. Astfel, este prevăzută introducerea unui mandat de arest unic pentru persoanele bănuite că desfăşoară o activitate teroristă, stabilirea unei colaborări mai strânse între Europol, Eurojust, serviciile speciale şi organele de poliţie ale “Celor 15”.

O serie de măsuri contribuie la introducerea unor bariere suplimentare în vederea stopării fenomenului de spălare a banilor, precum şi a transferării acestora în scopuri teroriste. În cazul în care se vor confrunta cu nişte cazuri “dubioase”, nu numai funcţionarii băncilor, ci şi avocaţii, agenţii comerciali sau proprietarii de cazinouri vor fi obligaţi să anunţe acest lucru. Pe liniile aeriene civile se vor aplica nişte măsuri de control şi de securitate cu mult mai drastice şi mai amănunţite. Toate aceste acţiuni trebuie să se desfăşoare în paralel cu măsurile de securitate antiteroristă luate la nivel naţional.

 

▪ Marea Britanie

Ministerul britanic de interne analizează posibilitatea de a introduce o carte de identitate pentru cetăţeni, care a fost desfiinţată în această ţară, în anul 1952. Se lucrează la completarea listei organizaţiilor teroriste a căror activitate este interzisă pe teritoriul Marii Britanii, în conformitate cu “Prevention of Terrorism Act”. Se preconizează, de asemenea, introducerea altor măsuri de înăsprire a controlului la frontiere. Referitor la persoanele care nu deţin cetăţenie britanică şi care sunt suspectate de implicare în diverse activităţi teroriste se va simplifica procedura de reţinere, de arestare şi de prelungire a perioadei de anchetare. Spitalelor li s-a indicat să fie pregătite pentru situaţiile de urgenţă create de atacuri chimice şi bacteriologice. În acest sens, se va pune în aplicare planul de contraacţiuni, elaborat după atacurile de la metroul din Tokio (1995). Proiectul de lege privind grupurile de complot prevede răspundere penală pentru orice sprijin oferit teroriştilor. Firmele de comunicaţii vor fi obligate să ţină o evidenţă a expeditorilor şi a destinatarilor informaţiilor electronice şi telefonice.

▪ Franţa

În afară de proiectul de lege cu privire la securitatea cotidiană, prezentat deja Parlamentului francez, guvernul a formulat, în mod suplimentar, câteva măsuri extrem de necesare privind lupta împotriva terorismului. Cea mai importantă dintre ele este extinderea drepturilor pe care le az poliţia şi jandarmeria în ceea ce priveşte percheziţionarea automobilelor, în vederea descoperirii de arme şi de stupefiante. Până la ora actuală acest lucru putea fi făcut doar de către reprezentanţii departamentului pentru crimă organizată şi doar pe baza unor dovezi întemeiate. De asemenea, sunt permise percheziţiile la domiciliu pe timp de zi şi de noapte, în caz de necesitate. În locurile aglomerate, cum ar fi gările, aeroporturile, arenele sportive sau marile magazine, au fost întărite măsurile de verificare a persoanelor, a bagajelor şi a obiectelor, acţiune de care răspund firmele private de securitate, însărcinate în mod oficial de guvernul ţării cu efectuarea acestor controale. Se lucrează, de asemenea, la elaborarea unui cadru de reglementări care să conţină măsuri de control asupra mijloacelor moderne de comunicaţii, inclusiv prevenirea utilizării Internet-ului în scopul transmiterii unor informaţii codificate.

 

▪ Spania

Guvernul spaniol încearcă realizarea unei reforme a serviciilor de securitate, care se va numi Centrul naţional de informaţii. Angajaţii acestuia vor avea dreptul să întreprindă, în caz de urgenţă, percheziţii la domiciliu, să deschidă coletele poştale, să asculte telefoanele şi să controleze poşta electronică fără nici un fel de ordin judiciar preventiv. 

 

▪ Italia

Guvernul acestei ţări a majorat finanţarea bugetară a măsurilor de securitate cu circa 1,5 miliarde de dolari. În baza unui decret de urgenţă adoptat de cabinetul italian au fost îngheţate conturile bancare ale persoanelor suspecte de desfăşurarea de activităţi teroriste. De asemenea, o serie de politicieni şi multe clădiri importante, inclusiv din Vatican, beneficiază de pază sporită, serviciile speciale de la Roma explicând acest lucru prin faptul că Italia este unul dintre centrele culturii europene şi ale civilizaţiei occidentale. După 11 septembrie a.c., în ţară s-a intensificat paza porturilor, a autostrăzilor, a centralelor electrice şi a sistemelor de aprovizionare cu apă. 

 

▪ Germania

Conform primului pachet de măsuri antiteroriste, care a fost aprobat la sfârşitul lunii septembrie a.c., guvernul federal a majorat două taxe de stat, ceea ce a asigurat folosirea unui fond suplimentar în valoare de 3 miliarde de mărci în scopul finanţării structurilor de securitate. În prezent se află în curs de elaborare un al doilea pachet de legi cu privire la lupta împotriva terorismului internaţional. Acesta prevede, printre altele, amendarea a opt legi şi trei hotărâri, care se referă la acordarea dreptului de rezidenţă pe teritoriul german pentru cetăţenii străini. Acest proiect este motivat de faptul că statul este obligat nu numai să depisteze din timp orice ameninţare la adresa securităţii interne, dar să şi facă totul pentru a o preîntâmpina sau, în cel mai rău caz, pentru a reduce riscul pe care-l conţine aceasta.

O altă intenţie a guvernului german este cea privind introducerea în paşapoartele germane a amprentelor digitale şi a altor date biometrice. Astfel, amprentele digitale vor fi introduse şi în cadrul procedurilor de acordare a vizelor de intrare pentru cetăţenii străini. Serviciul federal de frontieră îşi va extinde controlul asupra persoanelor suspecte şi asupra zonei frontaliere. Departamentul de contraspionaj va obţine competenţe prin care va putea să solicite tuturor instituţiilor financiare să ofere date cu privire la operaţiunile de transfer bancar. În afară de aceasta, serviciile de contraspionaj planifică să li se acorde acces la toate datele referitoare la legături realizate prin intermediul serviciilor de telecomunicaţii, al poştei şi al companiilor aeriene. Providerii şi companiile de telecomunicaţii vor fi obligate să ofere autorităţilor condiţiile tehnice şi organizatorice pentru ascultarea şi interceptarea mesajelor electronice şi telefonice şi a itinerariului navigaţiei clienţilor lor în Internet. Proiectul de lege propus de ministrul de interne al Germaniei, Otto Shily, ţine seama de realitatea germană şi are drept obiectiv blocarea tuturor căilor de realizare a actelor de terorism internaţional. Acest proiect a suscitat însă şi nenumărate discuţii în cercurile politice şi sociale ale Germaniei deoarece, prin unele articole, ar leza drepturile fundamentale ale omului. 

